Tepus

Tepus (Stachyris grammiceps) nyaéta spesies manuk nu asalna tina kulawarga Timaliidae, genus Stachyris. Pituin/éndemik ti daérah Jawa Barat, awakna leutik panjangna ngan 15 cm, hirup di pigunungan, tara katempo hirup di tempat nu perenahna sahandapeun ti 800 mdpl.Hirupna ngabubuhan (kelompok) tapi henteu loba, dina satangkal ngan aya sababaraha sayang manuk tepus baé. 

Ciri mandiri
Ciri mandiri manuk tepus ditempo tina buluna,  palebah harigu/dada bodas, bulu luhureun pamatukna  hideung, palebah pipi jeung sisi beuteungna hawuk.  Kumisna totol-totol hideung, jangjang sarta buntutna coklat  herang kawas tambaga, beuheung, gado, harigu, jeung beuteung tengahna bodas. Hihideung panon (iris) dikuliringan ku kelir beureum, pamatuk sarta cékérna hideung. Karesepna dina tantangkalan nu teupati luhur, bari aclog-aclogan nyiar hakaneun.Ieu manuk sok ngahakan gegeremet, simeut, jeung sajabana, hirupna di leuweung, pasir, jeung gawir. Nyebar di daérah nu perenahna 900 m luhureun beungeut cai laut (dpl). Manuk tepus baheula loba kapanggih hirup di Gunung Halimun, Jawa Barat. Kiwari mah ieu manuk geus arang langka kapanggih hiber malahan kawasna méh tumpur.

Dicutat tina


Kategori:Manuk
Kategori:Aves
Kategori:Sasatoan
Kategori:Sasatoan Sunda
Kategori:Manuk Asia Tenggara
Kategori:Manuk Indonésia
Kategori:Sasatoan Indonésia
Kategori:Passeriformes